Vadersdag | ToekomsVenster
by Jannie Pelser | Jun 21, 2017 | Blog | 0 comments
Sondag was Vadersdag gewees. Ek is dubbel vader want ek is ook 'n oupa. Dit was louter vreugde dat die kinders en kleinkinders by ons kom eet het. Om jou kroos en nakroos rondom een tafel te sien en ervaar is 'n groot genoeg geskenk. Mens het niks meer nodig nie.
Pa wees is 'n ontsettende voorreg. Dis 'n vreugde wat nie beskryf kan word nie. Terwyl 'n mens kyk en hoor hoe daar oor en weer geskerts word besef 'n mens hoe groot God se genade is. Skielik verstaan ek iets van God se Vaderhart. Myne kom nie eer naby aan God se hart nie maar ek beleef tog wel iets. Soos ek oor my kinders voel so voel God oor my, net duisende keer meer. Trots, dankbaar, opgewonde, vreugdevol, betrokke, ekstaties oor…my…en jou en ons.